Hvis det går, som transportminister Hans Christian Schmidt (V) håber, kan projekter med selvkørende biler i Vesthimmerlands og Aalborg komuner komme i gang med forsøg allerede i dette efterår.

Det fortalte transportministeren på en konference i dag, som Forsikringsakademiet afholdt. Her kunne ministeren afsløre, at han forventer sig meget af selvkørende biler, som sammen med droner og kørsel i nødspor udgør ministeriets store indsatsområder i den kommende tid.

»Jeg er sikker på, at det bliver en spændende fremtid med selvkørende biler. Så nu skal lovgivningen på plads, så vi kan komme i gang med forsøg. Ellers vil den slags forsøg ske i landene omkring os,« sagde ministeren.

Læs også: Ford klar med 100 procent selvkørende biler i 2021

Et af de først forsøg med selvkørende biler bliver sandsynligvis denne minibus fra amerikanske Local Motors. Den skal køre i Vesthimmerlands Kommune, og hvis lovgivningen giver mulighed for det, forventer fonden Automomous, som står bag projektet, at forsøget kan komme i gang i dette efterår. Illustration: local motors

Foruden forbedret trafiksikkerhed pegede ministeren på en række områder, hvor han forventer, at selvkørende biler får en betydning for samfundet. Det handlede blandt andet om arbejdet i kommunerne, hvor de ansatte kan få mere tid til arbejdet med borgerne i stedet for at bruge tiden på at køre bil.

Men også selvkørende minibusser i lokalområder og transport af gods, hvor lastbiler kører autonomt i tætkørende vogntog, er områder, hvor de selvkørende teknologier kan få en betydning.

To projekter er allerede undervejs i Danmark: I Vesthimmerlands Kommune vil den private fond Autonomous starte forsøg med selvkørende minibusser i løbet af efteråret og et lignende forsøg i Aalborg, hvor en selvkørende bus skal køre mellem Aalborg centrum og lufthavnen.

»Det bliver en meget spændende fremtid med selvkørende biler. På nogle områder er jeg sikker på, at det kommer til at gå rigtigt hurtigt med at få dem indført. Men der vil nok gå årtier, før alle biler på vejen er selvkørende,« sagde ministeren.